Papersnake/gushiwen huggingface dataset:
杂兴
刘克庄（宋代）

自从失关隘，国荡无藩篱。
血喋渭耕处，草荒汉坛基。
获复以沪叛，坏势如败棋。
设非城古渝，遂举蜀弃之。
吁嗟今之人，不念筑者谁。
但见绳陈汤，未闻言李齐。
曾忆建隆殿，老柏生新枝。
方喜立赤帜，俄已变黑旗。
昔欲包秦巩，今乃防嘉眉。
澈也客金吾，于何驻旌麾。
孟坚出塞铭，仲宣从军诗。
吾耄不可待，何以慰离思。
颂古诗（六首）
海舟慈禅（明代）

抛却长竿卷却丝，手携蓑笠献新诗。
果然月照池如镜，不是渔人下钓时。
王生养明共宿洞中有呈次韵
罗洪先（明代）

斸土诛茅忆昔年，移家常住尚无缘。因㩦石髓堪遗客，不为楼居便得仙。

蕉满厓扉从鹿隐，田分泉溜共人怜。闭门尽有缨冠事，莫道濂溪祇爱莲。
题乐天不能忘情图二首 其一
王恽（元代）

病来心事转蹉跎，身外犹嫌长物多。况是春归留不得，侍儿无用蹙双蛾。
题三教圆通堂
梅尧臣（宋代）

处中最灵智，人与天地参。
其间有佛老，曷又推为三。
共以圆通出，诚明自包含。
排楹压文础，焕采涂朱蓝。
而将罝吾儒，复欲笼彼聃。
二徒不自晓，恬若均笑谈。
越鸟不巢北，伐马不嘶南。
固亦辨殊土，麟鷟唯时堪。
武当八景 其一 天柱凌云
史谨（明代）

诸峰罗立翠莲开，天柱当中冠五台。势插银河逾万仞，顶摩黄鹄倚三台。

丹光夜向琳宫出，云气朝从华岳来。我忆凭高望乡国，一杯沧海隔蓬莱。
蒙谷
白玉蟾（宋代）

淡烟轻锁数株松，夜静潇潇古谷风。
云掩草舒青洞绿，鸟衔花落碧岩红。
神仙去后无金剑，仕宦来时有玉桐。
未知此后谁人隐，寂寞南来几朵峰。
宁宗皇帝拘词
宋理宗（宋代）

沖澹凝金汞，忧勤失宝丹。
讲余曦正午，班促进派漏方残。
济野云生暗，苍梧日转寒。
列朝从艺祖，天阙会金銮。
仙御宾空日，龙飞杳杳间。
五云呈瑞彩，九虎敞重关。
宝辇扶苍鹤，云韶拥玉班。
千年栖佛地，今日睹天颜。
南山有梅花
毛珝（宋代）

南山有梅花，高者五丈馀。半空发清香，天人为踟蹰。

城中三尺本，登盆缀流苏。进之画堂上，笑彼何粗疏。
吴知府挽诗三首
释宝昙（宋代）

妙年声落落，晚岁陈堂堂。
政出诸公右，吾宁一老傍。
园林春婉娩，坟土泪凄凉。
孝友无馀事，新诗入锦囊。
锦江答贺南溟父母韵
陈是集（明代）

纡回曲道已经旬，倚玉依然涨海滨。焉有仙才耽俗吏，定将峨海隐高人。

涛笺万幅供麾使，锦树千章结要津。我亦金门称避世，来寻方外远枫宸。
满江红（雨后携家游西湖，荷花盛开）
范成大（宋代）

柳外轻雷，催几阵、雨丝飞急。雷雨过、半川荷气，粉融香浥。弄蕊攀条春一笑，从教水溅罗衣湿。打梁州、箫鼓浪花中，跳鱼立。

山倒影，云千叠。横浩荡，舟如叶。有采菱清些，桃根双楫。忘却天涯漂泊地，尊前不放闲愁入。任碧筒、十丈卷金波，长鲸吸。
感怀诗 其八
桑悦（明代）

盎盎临春阁，盈盈珠翠妆。桃李满庭除，东风有余香。

更衣间罗绮，抚瑟杂宫商。艳阳好天气，欢乐殊未央。

一朝秋节换，凄雨生洞房。缅怀素心人，风波隔潇湘。

磨砖作明镜，黯淡无晶光。照鬓向清水，玄云忽成霜。

兰枯蕙亦槁，芳菲转萎黄。谁为御寒计，当春独悲伤。
相和歌辞。从军行三首
李约（唐代）

看图闲教阵，画地静论边。乌垒天西戍，鹰姿塞上川。

路长须算日，书远每题年。无复生还望，翻思未别前。

栅高三面斗，箭尽举烽频。营柳和烟暮，关榆带雪春。

边城多老将，碛路少归人。点尽三河卒，年年添塞尘。

候火起雕城，尘砂拥战声。游军藏汉帜，降骑说蕃情。

霜降滮池浅，秋深太白明。嫖姚方虎视，不觉请添兵。
谢秋娘 送春
黄淑贞（清代）

春去也，似驾白驹行。欲系风光杨柳线，最怜关切杜鹃声。

天地亦多情。
落梅
周弼（宋代）

玉树分明照夕流，粉痕翻为碧苔留。
三更枝上玲珑雨，乱滴寒香一夜愁。
颂古四首 其三
释清了（宋代）

万缘歇尽照无时，撒手忘依有路归。劫外一壶春色暖，灵苗石上正芳菲。
遂初
陆游（宋代）

狂本类三闾，归仍慕二疏。
何由满人笑，但可遂吾初。
奕奕沙堤马，栖栖下泽车。
细看俱外物，俛首老犁锄。
题丹灶四首
耿南仲（宋代）

始知勾漏地，犹胜步兵营，
往躅今谁继，游人空慕名。
怀息庐和坡翁息轩
李之世（明代）

吾家有息庐，息身未有日。古人悼无闻，四十而五十。

百年可例推，想亦无间隙。莫若早回头，可以息则息。

果腹惟三餐，容身祇一席。古昔有良训，归当书之壁。
入桂渚次砂牛石穴
刘长卿（唐代）

扁舟傍归路，日暮潇湘深。湘水清见底，楚云淡无心。

片帆落桂渚，独夜依枫林。枫林月出猿声苦，

桂渚天寒桂花吐。此中无处不堪愁，江客相看泪如雨。
次韵病起二首 其二
仲并（宋代）

闻道车书未一家，平时苦苦念京华。新来忽得幽居味，竹屋茅檐政自嘉。
翡翠
齐己（唐代）

水边飞去青难辨，竹里归来色一般。

磨吻鹰鹯莫相害，白鸥鸿鹤满沙滩。
二十一日雪中归资国
周紫芝（宋代）

出门天意已垂垂，湖上回鞭雪满衣。人在水晶宫里住，马从银色界中归。

树头云冻依然在，湖面鸥寒断不飞。今夜灯前有残榼，拥炉深闭一篷扉。
风虎
陈元光（唐代）

乾坤义气为虎神，咆哮尚阚谁相亲。浮云满谷随相震，啸地生风鼓气新。

日入山林膳百兽，时清效数宗麒麟。忍饥渡河知仁人，威彰挥爪雄武臣。

戴王秉义无忘噬，作政行苛何诛夷。
游庐山涂中杂诗三首
曹勋（宋代）

天台久宴坐，庐阜得游遨。
殊慰水云念，敢辞尘土劳。
冬温寒色少，江静水痕高。
归趁新年近，同斟玉色醪。
登广惠寺多宝塔
弘历（清代）

高秋结念属嵩洛，行跸经过谢登揽。省方祠岳次第举，初冬未觉严寒犯。

滹沱回度入权城，道左精蓝一到点。住空梵宇青莲开，出尘法相黄金范。

千年窣堵高切云，景概近远资葆检。大茂峰姿在眼眦，四襌天乐鸣轩槛。

杜老慈恩资佛力，果然万虑消𢜩𢜩。隋唐奚必究根源，往还已复成荏苒。

豫天赵土指顾间，尔许诗情寄閒淡。
嘉定泛舟南下马尾滩恶既过赋此
苏葵（明代）

学仙曾未列仙班，犹在尘埃扰扰间。满路旌麾偏骇鹤，片时尊扰偶看山。

一江衿带连诸郡，万石巉岩折几湾。湍险是谁忘怖慑，中流惟我觉安閒。
菊花新
葛长庚（宋代）

渺渺烟霄风露冷，夜未艾、凉蟾似水。海山外、五云散彩，三峰凝翠。一鹤横空何缥渺，见殿阁、笙歌拥罗绮。笑劳生，空如尺晏鸟，恋槿花篱。

于中青鸾唱美。丹鹤舞奇。有粉娥琼女，齐捧芳卮。天真皇人陈玳席，宴太姥、思之暗生悲。念如今，红尘满面，温洒晚风泪。
次韵杏花三首
王安石（宋代）

只愁风雨劫春回，怕见枝头烂熳开。
野鸟不知人意绪，啄教零乱点苍苔。
蛤蜊
孔武仲（宋代）

去年曾赋蛤蜊篇，旅馆霜高月正圆。
旧舍朋从今好在，新时节物故依然。
栖身未厌泥沙稳，爽口还充鼎俎鲜。
适意四方无不可，若思鲈脍未应贤。
句
胡铨（宋代）

盈尺子鱼来丙穴，一瓶女酒敌新州。
壬寅年南游至衢州
郑刚中（宋代）

分开平绿渡寒溪，溪外垂空日脚低。
城郭重重随望远，峰峦处处与云迷。
穷通默定非难识，劳逸时间太不齐。
又向孤村烟树下，见他乌鸟一番栖。
拟古 其十五
田锡（宋代）

赫赫英豪士，韩侯令子孙。千金募死士，博浪报君冤。

国耻尚未雪，骥足俄惊奔。待搏如猛虎，未耀同朝暾。

霸略师黄石，大计当鸿门。谈笑定安危，功业遂隆尊。

鸾皇不啄粟，麒麟不驾辕。将从赤松游，高谢汉皇恩。

一旦君臣中，奋宗物论喧。片词为密勿，四皓如飞翻。

进退存亡间，以智为身潘。
和蒋颖叔重山馆留题
韦骧（宋代）

清诗题柱几朝曛，二十馀年伴岭云。今夜泥轮犹宿此，隔溪依旧磬声闻。
深恩四首 其二
孙原湘（清代）

画帘鹦鹉语呼茶，天女亲擎一朵霞。味美那滑添茗叶，香清浑似带梅花。

早知郎性凉须忌，不避人嫌爱越加。我却贪痴还未足，比卿芳乳略差些。
减字木兰花
黄机（宋代）

西风淅淅。满眼芙蓉红欲滴。无限相思。百叠青山百曲溪。

凭谁说与。衣带别来宽几许。好片心肠。不道秋来早晚凉。
题萧岳英常州草蛊轴，盖尽师之女朱氏之笔二
杨万里（宋代）

常州草蛊天下奇，女郎新样不缘师。
未应好手传轮扁，便恐前身是郭熙。
虞美人•偶赋
彭孙遹（清代）

小楼昨夜霜华凝。膏薄兰心冷。红烟几缕暗香浓。可惜一场欢会太匆匆。

今朝行到纱窗下。刚值梳头罢。回眸一笑转嫣然。恰似三生石畔旧因缘。
岁暮遣兴
陆游（宋代）

昔慕骚人赋远游，放懹蜀栈楚山秋。
橘中尚可著四老，海外谁云无九州？薄酒时须浇舌本，闲愁莫遣上眉头。
幅巾短褐吾羞便，实厌衣冠裹沐猴。
辛未九日偕同人登城感怀
林遇春（清代）

云晴天宇净，墟里上炊烟。落日千山暮，秋心一雁先。

孤城连朔漠，野水自澄鲜。愁对霜华冷，黄花著意妍。
游鹿顶山
陈著（宋代）

兹庵擅佳境，一到愿方偿。
钟鼓江湖笠，琴棋水竹房。
相逢多故旧，小憩得清凉。
自笑因级浅，又催行路忙。
分少陵诗句寿渔乐先生七十 其五 古字
韩雍（明代）

平生厌尘俗，雅志素希古。优游林泉下，甘与麋鹿伍。

寿考跻七旬，禄养享三釜。佳辰集良宾，肆筵设樽俎。

翩翩青鸟来，蟠桃送王母。弃核齐昆崙，遐龄岂胜数。
次韵李长卿
赵善应（宋代）

一别芳洲不计年，旧时攀折柳依然。
故人似欲撩计兴，賸折梅花向酒边。
送吴仪甫之合淝谒杜帅
严羽（宋代）

丁年剑气欲凌云，况复才华迥不群。投笔几回思出塞，赋诗此日去从军。

沙场青草时差缓，淝水红旗捷屡闻。玉帐元戎桑梓旧，行看幕府策奇勋。
王持中读余近诗跋以五绝因次其韵
吴则礼（宋代）

秃发敢言文字工，半生端在覉旅中。
君诗底物似妙丽，堕蕊起舞春蒙蒙。
紫虚丹室
释宗泐（明代）

紫府真人洞里天，住来丹室是丹田。玉池细细浮青液，金户霏霏出绛烟。

缑岭或来王子晋，蒙山时下羡门仙。日长别殿香云合，细读南华内外篇。
昼夜乐
王哲（金朝）

百炼青铜圆又小。平平正吐灵耀。向人前、相对相观，别辨容颜分晓。

好丑□妍并老少。尘凡一齐勘校。彼此假中来，怎生通内貌。

别有辉辉亲密要。焕心镜、主玄妙。偏能会、显古腾今，又能鉴、从前虚矫。

艳艳光辉宜自效。把当初、性珠返照。里面得全真，永明明了了。
三用前韵酬达夫 其一
刘弇（宋代）

掠风社燕窥帘入，阁雨溪桃结子慵。莫笑妩眉等闲画，藁砧情地胜春醲。
元奉宗宰绩溪
杨亿（宋代）

游梁度几春，时誉蔼天伦。
家寄汀苹久，名题桂籍新。
溪鳞清可数，泽雉到应驯。
黟歙非难治，民风自古淳。
夜坐纳凉
项安世（宋代）

黑云涌起星月暗，急雨欲来天地凉。
精神飒爽动秋思，襟袖飘萧吹晚香。
石峰巉青菖蒲细，盆沼涨绿凫茈长。
此中何处得三伏，更听露井鸣银床。
杂咏七言十首
刘克庄（宋代）

宁草两都卿云赋，不作六朝徐庾诗。
賸馥沾李翱张籍，残锦分江淹丘迟。
西山来青轩对月
董应举（明代）

地白钟声寂，山秋夜色多。
倚阑成雪界，按户即天河。
野气沉平楚，池光转碧萝。
忽闻清籁发，凄绝独如何。
连州招饮蒙轩次其韵
陈文蔚（宋代）

把酒蒙轩喜屡同，笑谈终日坐生风。
但知此意无欣厌，一任时人自介通。
醉里直愁逢李白，席间何幸有车公。
南枝趁取梅花未，贤圣时时为一中。
子温侄用再闻诵新作突过黄初诗作十诗见遗辄勉强次韵 其八
张扩（宋代）

达人云间鹤，初不谋稻粱。渠有酒百壶，买舟从伯郎。

世间乳臭儿，衣服誇玄黄。岂识卫叔宝，胸中无膏肓。
端居无以遣兴偶成三小诗仍用前韵呈元寿会元二公 其二
李光（宋代）

摇摇北望动心旌，老病聊依泂酌亭。时有小兵来涤砚，清泉一掬冷涵星。
寄黄海野天曹郎谪归
赵完璧（明代）

不见黄生久，尘襟耿未忘。玉堂周礼乐，綵笔汉文章。

碧树虚秋思，黄花负晚香。拟为沧海慰，不久滞怀王。
射雉词
储光羲（唐代）

曝暄理新翳，迎春射鸣雉。
原田遥一色，皋陆旷千里。
遥闻咿喔声，时见双飞起。
幂䍥疏蒿下，毰毸深丛里。
顾敌已忘生，争雄方决死。
仁心贵勇义，岂能复伤此。
超遥下故墟，迢递回高畤。
大夫昔何苦，取笑欢妻子。
南乡子（即席纪游）
刘辰翁（宋代）

去似赏花移。处处开尊亦不辞。梨栗又空醅又尽，方知。旧日骊驹劝客归。

归路月相随。儿子门生个个迟。坐久不知无可待，堪疑。向道儿痴直是痴。
李侯甘棠遗爱卷
叶春及（明代）

李膺仙舸发，西泛锦江烟。五载鸣琴日，三春卧辙年。

桃花霞片片，棠树月娟娟。入蜀惟孤鹤，攀刘祗一钱。

棘深鸾凤地，草绿犬羊天。白帝江声合，乌蛮栈道连。

文翁翻教授，夫子与周旋。云路看骐骥，山城听杜鹃。

鲂鱼惭国士，萤火只残编。谁念龙门客，临岐意惘然。
汾上宴别（一作许浑诗）
赵嘏（唐代）

云物如故乡，山川知异路。年来未归客，马上春色暮。

一尊花下酒，残日水西树。不待管弦终，摇鞭背花去。
次韵陈勉仲见留之什
王之望（宋代）

新诗俊逸走风雷，愧我驰驱欲强陪。
花外疏篁青掩映，门前流强绿萦回。
高情好客长留客，胜赏传杯莫放杯。
老懒畏寒朝睡美，报章淹缓莫相催。
送姚评事
李频（唐代）

儒服从戎去，须知胜事全。使君开幕日，天子偃戈年。

风雨依嵩岭，桑麻接楚田。新诗随过客，旋满洛阳传。
哭邓氏女兄 其二
吕南公（宋代）

凄凉三十六青春，叹息从人只累身。内外诸门方破碎，初终两姓却沉沦。

平生尚未谙奢泰，已病犹能强补纫。便向夜台逢考妣，应传同气各邅迍。
次秀野韵五首 其一
朱熹（宋代）

史君帘阁对脩筠，起看名园雨后春。便赋新诗留野客，更倾芳酒酹花神。

未酬管乐平生志，且作羲黄向上人。祇恐功名相迫逐，不容老子卧漳滨。
食樱桃思越中风俗
华镇（宋代）

答答驱禽欲晓天，筠笼轻摘荐芳筵。檀唇深注胭脂紫，琪树匀芳火齐圆。

醇蜜冷和甘益重，小梅青近色增鲜。花时南国豪华甚，得尔杯盘更可怜。
北仙吕·一半儿
尤侗（清代）

清和天气晓寒余，
客梦江干赋索居，
风动琐□绿满除。
漫摊书，一半儿斜阳一半儿雨。
桂隐纪咏·茂光台
张镃（宋代）

风日清美时，月露澄爽际。
能来此徜徉，扫除闻见翳。
和骆华分水岭诗
林致诚（宋代）

一自端明去外台，修途松盖属谁栽。
仁心既许推仁政，玉笋清班趁早排。
和郑邦达主簿五绝
黄公度（宋代）

长倩抱关真碌碌，仲升吐策但平平。
头颅四十已自揣，空负林宗裁鉴明。
秋夜怀寂居禅友
张芬（清代）

楼空愁思迥，凭眺独萧森。月镜开灵觉，霜钟警道心。

可怜黄叶落，无奈白云深。想得安禅处，天花正满林。
题游春图
陶益（明代）

公子承恩出建章，梅梢遍绿柳丝长。当垆春色浓如酒，买醉归来马莫狂。
拜庞大父中大茔和彦达
胡寅（宋代）

仙翁真气与神游，宰树参天也不樛。
怅念青春家塾日，共闻规训有源流。
效王仲至少监咏姚花用其韵四首
黄庭坚（宋代）

映日低风整复斜，绿玉眉心黄袖遮。
大梁城里虽罕见，心知不是牛家花。
冬晚书事
文同（宋代）

倚杖立亭皋，寒威向晓豪。
雪乾山色老，风烈树声高。
残日千鸦舞，孤云一雁号。
自然成感物，不觉首重搔。
天汉桥
张宋卿（宋代）

一派银河木杪飞，碧云飞处彩虹垂。
免教灵鹊长填石，来看天孙出嫁时。
四日夜鸡未鸣起作
陆游（宋代）

放翁病过秋，忽起作醉墨。
正如久蛰龙，青天飞霹雳。
虽云堕怪奇，要胜常悯默。
一朝此翁死，千金求不得。
龟山
崔敦礼（宋代）

当年王气拥神州，衮衮朝宗此地由。
自昔好山犹故色，只今清地漫安流。
苍烟锁合神仙府，宿藓封深魍魉囚。
病眼不堪重北望，西风挥泪下扁舟。
南坡口号十八首 其十一
郑清之（宋代）

纷纶儿造信多才，果解分风作去来。我向南坡一旬雨，春阴今晓为谁开。
灵均
黄滔（唐代）

莫问灵均昔日游，江蓠春尽岸枫秋。至今此事何人雪，月照楚山湘水流。
赠韩襄客
孟浩然（唐代）

只为阳台梦里狂，降来教作神仙客。
和胡子升大欠韵
王柏（宋代）

能践其形亦甚难，天高地下我中间。
读书未造精微阃，处世应迷到欲关。
勉勉工夫何假字。区区绘事岂真颜。
须知天赋元无欠，还尔当时勿恃还。
赠广靖上人
张耒（宋代）

七十庞眉禅客，曾见天衣老人。旃檀林中香气，悠然时有馀氤。
万卷堂
邓肃（宋代）

世人无远韵，挟策干浮云。
识字仅有数，得志无短檠。
太丘妙家法，不肯卤耕耘。
藏书浩无际，兀坐观沧溟。
寒陋鄙李邕，假书勤朝昏。
过眼如杜甫，散为笔下神。
一家今四杰，射策到王庭。
自视犹细事，家塾方讨论。
嗟我未闻道，政作钻纸蝇。
会同阿戎去，从公问斲轮。
题陆侍御林亭
许浑（唐代）

野水通池石叠台，五营无事隐雄才。松斋下马书千卷，

兰舫逢人酒一杯。寒树雪晴红艳吐，远山云晓翠光来。

定知别后无多日，海柳江花次第开。
和韵问魏石川疾 其二
何梦桂（宋代）

不是尘中骨相凡，蓉裳蕙带芰荷衫。勿疑有疾淫成蛊，须信无心感是咸。

裹药曾经丹灶火，裁书祇欠土奁椷。病馀努力加蔬饭，莫笑筼筜太守馋。
题扬州山光寺
沈遘（宋代）

高台已倾池已平，隋家宫殿春草生。千年前事何足叹，淮南非复旧时城。
送友人归荆楚
许浑（唐代）

调瑟劝离酒，苦谙荆楚门。竹斑悲帝女，草绿怨王孙。

潮落九疑迥，雨连三峡昏。同来不同去，迢递更伤魂。
积雨作寒
范成大（宋代）

已报舟浮登岸，更怜桥场平池。
养成蛙吹无谓，扫尽蚊雷却奇。
涌云楼雨二首 其二
赵秉文（金朝）

帘雨风斜不上钩，栏干吹湿怕人愁。雷声驱雨东山去，留下斜阳恰半楼。
绍兴以后祀五方帝六十首
佚名（隋代）

太微呈祥，炎德克彰。
佑我基命，格于明昌。
一纯二精，有严典祀。
于以奠之，以介繁祉。
缘识
宋太宗（宋代）

何为禅定性心同，解说真如物外空。
几许修行缘上得，惑多妄想障於聪。
名彰道理千世永，善恶都归万法中。
应现机关俱寂默，始知明鉴照昏蒙。
赋得丰城剑赠李古冲之滇南
王慎中（明代）

丰城埋匹剑，水土养金精。九地深藏锷，千年始发铏。

在天生斗气，出匣作龙鸣。志士腰间佩，偏令万里轻。
题卧龙山观音泉呈行可元章
王十朋（宋代）

去岁游庐山，社中观白莲。不饮远公酒，聊酌聪明泉。

肩舆过武昌，乘兴西山巅。岩乳饮菩萨，诗篇诵苏仙。

夔州苦无井，瘿俗殊可怜。竹筒喉不乾，可浣不可煎。

日汲卧龙水，屡赖担夫肩。所取都几斛，深惭未投钱。

前日招提游，入耳声涓涓。泓澄可照胆，草木皆光妍。

却疑南阳人，蟠蛰清泠渊。惨淡会风云，滂沱霖普天。

源如少陵词，清入光芒篇。馀波涨瞿唐，汹涌吞百川。

何人著水经，漏此不及编。道人出新茗，林间手新研。

共以夷齐心，来结观音缘。至今清夜梦，犹到幽亭边。

交游况离索，回首成悽然。何时鹿呦呦，重访山中禅。
西梁山下泊船怀别润州杲上人
林逋（宋代）

画图行李是随缘，立别江头两霁天。
铁瓮独归三月寺，铜瓶轻霁两潮船。
吟焚篆籀香初竭，老拥云霞衲已穿。
昨夜西梁山下月，为师怀想几凄然。
静坐吟
邵雍（宋代）

人生固有命，物生固有定。
岂谓人最灵。不知物正性。
或闻阴有人，善能致人死。
致死设有由，死外何所求。
又况人之命，系天下系佗。
阴人设有灵，独且奈天何。
寄云峰吴先生 其一
徐贯（明代）

野径深幽市转赊，红尘不到足烟霞。遥知此日云峰下，笑看寒梅树树花。
冬日书事二首
张耒（宋代）

孤城已惨淡，晚色复朦胧。
日动乌栖叶，云开雁去风。
草繁田尚绿，霜薄叶微红。
已是悲摇落，那堪岁更穷。
次韵天选寄逍遥庵黄居士
释道潜（宋代）

收得词场举子身，拂衣高卧傍嶙峋。休言白日壶中胜，且看红颜镜里春。

富贵群争虽有路，山林独往岂无人。恐君未识陶彭泽，故约篮舆访采真。
夏景 涉江采芙蓉
刘辰翁（宋代）

梦破芙蓉雨，蛾眉琐绿窗。悠悠思远道，采采涉长江。

北渚浮湘水，西兴渡越邦。波穿红锦乱，影转画桡双。

花路迷相问，菱歌远失腔。扣舷惊水鸟，晼晚笑吴憃。
公子重耳对秦客
佚名（先秦）

晋献公之丧，秦穆公使人吊公子重耳，且曰：“寡人闻之，亡国子于斯，得国子于斯。虽吾子俨然在忧服之中，丧亦不可久也，时亦不可失也，孺子其图之！”

以告舅犯。舅犯曰：“孺子其辞焉。丧人无宝，仁亲以为宝。父死之谓何？又因以为利，而天下其孰能说之？孺子其辞焉！”公子重耳对客曰：“君惠吊亡臣重耳。身丧父死，不得与于哭泣之哀，以为君忧。父死之谓何？或敢有他志，以辱君义。”稽颡而不拜，哭而起，起而不私。

子显以致命于穆公。穆公曰：“仁夫公子重耳！夫稽颡而不拜，则未为后也，故不成拜。哭而起，则爱父也。起而不私，则远利也。”
新竹新韵
王柏（宋代）

瞻彼依依竹，来依夫子墙。
密含千亩势，清閟一窗凉。
直指生来瘦。贞标静里香。
缅怀仪凤意，不记岁年长。
寄题众乐亭
王安石（宋代）

陵阳游观吾所好，恨不即过众乐亭。
尝闻彷佛入梦寐，吟笔自乐图丹青。
千峰秀出百里外，忽於其上峥檐楹。
朝云嘘岩日暖暖，夜水落涧风泠泠。
春花窈窕鸟争舞，夏木荫郁猿哀鸣。
潦收叶落天地爽，海月影到山川明。
篮舆晨出谁与适，坐与万物观虚盈。
令思民事不忍後，田间笑语催蚕耕。
吏休归舍狱讼少，墟落饮酒乐秋成。
唯愁一日夺令去，出来老稚交逢迎。
彼民安知方禄仕，徒喜使我宽逋征。
令知道义士林服，遗爱岂用吾诗评。
同窦、韦寻刘尊师不遇（三字为韵，愈分得寻字）
韩愈（唐代）

秦客何年驻，仙源此地深。还随蹑凫骑，来访驭风襟。

院闭青霞入，松高老鹤寻。犹疑隐形坐，敢起窃桃心。
长句一篇留别草堂主人并柬匡庐外史
周砥（元代）

玉山草堂绝清妍，画图书卷置两边。长松落子当窗前，鹤踏芝云舞翩翩。

碧梧翠竹摇秋烟，凤凰一鸣三千年。松溪石磴相周旋，绿萝飞花百尺悬。

草堂主人真晋贤，手持麈尾谈重玄。傲睨万象心炯然，示我新诗三百篇。

瀑流倒泻挂青天，匡庐先生乃谪仙。谑浪高谈惊四筵，乐府不写金花笺，日日江头浮酒船。

爱我草圣如张颠，酣歌草堂屋西偏。醉来狂歌舞跹跹，共入芙蓉花底眠。
远别离
李进（孟昭）（明代）

旧别离，新别离，人生别离无定期。前年郎游蜀山去，今年又客黄河西。

黄河之水直向东海流，滔天捲地无时休。不洗人间离别愁，蜀山峥嵘崄而固。

六龙回日车，猿鸟亦难度。不断人间别离路，别离之情良可伤。

白日苦短关山长。关山长，白日短。凿山填河河又满。

河又满，愁难平，妾颜未老郎无情。
晚春二首 其二
晁补之（宋代）

春归风雨一朝尽，昼静园林诸趣嘉。蜻蜓出水群掠蚋，鹎鵊卫巢双趁鸦。
赋蘧仙观古楠
孙松寿（宋代）

风雨纵横八面看，巍然此柱欲擎天。壮心已与云龙会，弹指消摩八百年。
维
释道潜（宋代）

年少王郎一幅巾，杖藜呼我步城闉。红泥亭子阑干外，绝目遥看万树春。
渔家傲 补和可翁四首
马熙（元代）

香雾空蒙烟缥渺。青归林木先从杪。若采芳洲繁采沼。花事悄。幽情聊复忘鱼鸟。鸟倦知还亭月老。鱼安浅碧吹斜照。鱼若有言求直钓。秦吉了。也应能唱渔家傲。
蓝田县丞厅壁记
韩愈（唐代）

丞之职所以贰令，于一邑无所不当问。其下主簿、尉，主簿、尉乃有分职。丞位高而逼，例以嫌不可否事。文书行，吏抱成案诣丞，卷其前，钳以左手，右手摘纸尾，雁鹜行以进，平立睨丞曰：“当署。”丞涉笔占位，署惟谨，目吏，问：“可不可？”吏曰：“得。”则退。不敢略省，漫不知何事。官虽尊，力势反出主簿、尉下。谚数慢，必曰“丞”。至以相訾謷。丞之设，岂端使然哉？

博陵崔斯立，种学绩文，以蓄其有，泓涵演迤，日大以肆。贞元初，挟其能战艺于京师，再进再屈千人。元和初，以前大理评事言得失黜官，再转而为丞兹邑。始至，喟曰：“官无卑，顾材不足塞职。”既噤不得施用，又喟曰：“丞哉，丞哉！余不负丞，而丞负余。”则尽枿去牙角，一蹑故迹，破崖岸而为之。

丞厅故有记，坏漏污不可读。斯立易桷与瓦，墁治壁，悉书前任人名氏。庭有老槐四行，南墙巨竹千梃，俨立若相持，水㶁㶁循除鸣。斯立痛扫溉，对树二松，日哦其间。有问者，辄对曰：“余方有公事，子姑去。”考功郎中知制诰韩愈记。
伏日不预诸僚饮会
葛胜仲（宋代）

赐肉归来命支生，共惊至日已三庚。巧遮畏景槐阴重，轻送微凉竹影情。

坐局阻陪河朔饮，交锋空想汝南评。紫云的是尊前物，御史无缘问姓名。
辛酉初春奉天启登极恩诏用韵
张萱（明代）

神孙御历际昌辰，海岳精灵正效珍。黄纸新恩三宥诏，白头遗老五朝人。

乾坤再奠金瓯固，日月重开玉烛新。何事江湖悬魏阙，为言黍谷已回春。
有适
释文珦（宋代）

破屋无兄弟，拙者所栖息。
衡门未尝启，声利讵能迫。
资身不求备，百事遂省力。
粪埽皆可衣，草木皆可食。
春来有余暇，手种豆一席。
秋深叶黄陨，霜荚渐开拆。
收旭篱落间，早晚自剥击。
藏之於瓶罂，粒粒堪爱惜。
穷冬火炉头，进唤山猿吃。
猿去吾亦眠，岩房愈幽寂。
口诵寒山诗，头枕麻衣易。
于以陶性情，终然远忧责。
颇谓贫非病，更觉损胜益。
与其称楩柟，未若作樗栎。
傍人莫相问，老子方有适。
遣兴五首 其四
范浚（宋代）

庞眉困郎署，白首命不遭。猿臂无侯封，徒负射虎豪。

两者阨天运，材智俱莫逃。向来邓氏子，志行劣可褒。

藉非逢际会，未免掾功曹。
送陈永康昌年
苏泂（宋代）

公不登台省，犹宜立内朝。
如何百里县，更以一身遥。
俗悍须宽理，年丰在政调。
清秋送卓茂，目断马萧萧。
重九日醉中与世弼游华严寺
欧阳澈（宋代）

拨云来谒野僧家，刮眼秋光望里赊。槛菊凋零金蕊碎，庭花袅里玉冠斜。

遣怀诗笔摛春锦，破闷茶瓯捧雪花。却笑远公延靖节，何须把盏醉流霞。
次韵退翁游北山之什
赵鼎（宋代）

孤云天末山数峰，峰头隐隐衔乌龙。遥临北岭望故国，行歌负贩舟车通。

时当高秋雨霜后，木叶纷乱号悲风。声华一梦水流去，名迹千古山争穹。

津桥烟草阙双峙，驰道莓苔门九重。鸣銮飙驭杳何许，蓬莱顶上云濛濛。

徒惊朝市屡更变，遑问邱垄多英雄。鼎湖龙去自不返，非烟长锁琉璃宫。

当年真圣受天命，香生菡萏祥光红。宫前父老尚能说，顾瞻遗宇悲涕中。

桥山松柏閟弓剑，有时宝气飞长虹。今主绍述更神武，回眸一视云烟空。

请封章疏几时上，振跸行闻来自东。功成亦念创基业，从此不复言兵戎。

我生多难伤暌离，茫然却顾当何归。伏辕不作马思奋，塌翼应怜鸟倦飞。

临风且共一杯酒，要看酒面吹澜漪。不须遐想念今昔，吾庐好在寻归期。
训世孝弟诗十首 其二
邵雍（宋代）

子孝亲兮弟敬哥，莫因微利遽伤和。黄金匮内休嫌少，阴德冥中要积多。

私曲岂知公直在，刚强无奈善柔何。古今简籍多名誉，子孝亲兮弟敬哥。
颂
葛郯（宋代）

非心非佛亦非物，五凤楼前山突兀。
艳阳影里倒翻身，野狐跳入金毛窟。
王舍人路分生辰
释德洪（宋代）

贵出贤王裔，宗连母后因。秋容漱毛骨，春色照簪绅。

报国忠诚著，惊人句法新。惯看青禁月，屡梦玉关尘。

博古知无敌，穷经亦绝伦。后宵通七夕，今日是生辰。

佳气凌湘浦，非烟压楚闉。绿醽浮白蚁，绮席绕花轮。

寿缀诸天献，词容野客陈。不凋蟾窟桂，难老海山春。

已作瞻双阙，行看据要津。功名先入手，图画在麒麟。
山居
鲍溶（唐代）

窈窕垂涧萝，蒙茸黄葛花。鸳鸯怜碧水，照影舞金沙。
天仙子 晚发尚湖
王策（清代）

远树惊乌飞不定。烟中渐吐青山影。犬声荒店未开门，西风紧。

霜华凝。半湖残月芦花冷。
白云洞
郭式昌（清代）

一洞悬危磴，数峰深翠微。山涵春气静，泉养石根肥。

幽草自颜色，白云无是非。高僧忘对客，坐补水田衣。
虞美人·曲阑干外天如水
晏几道（宋代）

曲阑干外天如水。昨夜还曾倚。初将明月比佳期。长向月圆时候、望人归。
罗衣著破前香在。旧意谁教改。一春离恨懒调弦。犹有两行闲泪、宝筝前。
颂古
释慧空（宋代）

十智同真验作家，可中毫忽不容差。
若无师子翻身句，现在徒将面自夸。
刘德秀县丞凡五和前篇仆亦五次其韵 其四
周紫芝（宋代）

念昔居上国，春荠卖作斤。那得千金囊，可买百濯薰。

一为道院主，坐空朱墨文。清笳咽悲壮，浓篆横披纷。

幽意可略喜，老倦复小勤。诗如水得风，自然偶成纹。

香亦旋变灭，颇类无心云。丞哉两松篇，时出水麝芬。

镂冰纳蔬肠，争洗三韭荤。敏手不可敌，胜妙昔未闻。

岂不胜儿女，呢呢相怨恩。人生如此少，炉烟且氤氲。
十五发鼍江之百宜喜诸山不染腥尘而有作
郭之奇（明代）

飞烟处处网寒山，幽客临风乍浣颜。所恃林峦多郁确，始教泉石并深閒。

千峰爽气相回薄，一片秋光自往还。便合从兹招隐士，淹留宁假桂枝攀。
冬夜
陆游（宋代）

岁晚风霜恶，将如遥夜何！残灯挑更暗，寒犬吠偏多。
支枕成孤咏，怀人起浩歌。
梅花不解饮，谁伴醉颜酡。
出湖寄赵冬曦
张说（唐代）

西泛平湖尽，参差入乱山。东瞻岳阳郡，汗漫太虚间。

窘步同行乐，遒文互屡看。山戍上云桂，江亭临水关。

川途倏忽间，风景依如昨。湘浦未赐环，荆门犹主诺。

何时与美人，载酒游宛洛。
东览篇
张元凯（明代）

出门鲜徒侣，看山过东越。
身披荷芰衣，来渡琅玕筏。
会稽之郡藏云中，海岳灵区第几峰。
千岩万壑望不尽，一一秀出青芙蓉。
溪流嗽石喷晴雪，山水清音相映发。
林间吹落兰亭风，松下飞来镜湖月。
石暗花迷夷，失去津禽鱼。
鸟兽能相亲，峥泓萧瑟不可测。
此中疑有箕山人，苍旻为栋云为幕。
禹穴幽奇可栖托，绝壁巑岏啸夜猿。
逍遥梦见骑黄鹤，清晨晞发凌高台。
风吹飞花去复来，旭日如珠走沧海，赤霞为驾驱天台。
方丈蓬莱今可至，居然便有凌云思。
金宫银阙何必求，一丘一壑随吾志。
君不见东山高卧支许从，挥麈玄言若可终。
又不见芳辰祓禊临清池，茂林修竹堪忘饥。
谢公勉为苍生出，十年闲却登山屐。
右军自失王蓝田，归来誓墓意惘然。
二贤信是人中龙，霖雨当时仰望同。
考槃一室已千载，至今林下生清风。
偶然得失未忘念，令人却羡双冥鸿。
沁园春（寿岳君举）
蒋捷（宋代）

昔裴晋公，生甲辰岁，秉唐相钧。向东都治第，才娱老眼，北门建节，又绊闲身。燠馆花浓，凉台月淡，不记弓刀千骑尘。谁堪羡，羡南塘居士，做散仙人。

南塘水向晴云。三百树凤洲杨柳春。有绿衣奏曲，金斜小雁，彩衣劝酒，玉跪双麟。前后同年，逸劳异趣，中立翻成雌甲辰。斯言也，是梅花说与，竹里山民。
寄题汉中新作南楼二首
范成大（宋代）

我作筹边倚半霄，西山云雪照弓刀。
如今且说南楼胜，应共汉坛相对高。
入荆州学四绝句呈昭祖 其三
陈渊（宋代）

短柏森森团积雪，疏篁簌簌撼微风。从前不道容斋好，此景而今落梦中。
溪上偶成二首
叶茵（宋代）

新月试新晴，扁舟夜奔程。
咿哑千万意，暧乃两三声。
熟识旅中事，生嫌世上情。
愿为山简醉，休问伯夷清。
送董雨若西征
潘淳（清代）

笔砚宜焚久，虬髯铁裲裆。几年空作客，一醉即为乡。

攀折官桥柳，悲歌古战场。回头尘滚滚，谁剧爱清狂。
早登拂水岩
郭谏臣（明代）

肩舆侵晓发，一径入中天。花落莺声外，人行鸟道边。

云深低护石，风送乱飞泉。更上层巅望，双崖若剑悬。
宋江三十六赞
龚开（宋代）

金不可辱，亦忌在秽。
盖铸长殳，羽林是卫。
酬谢邺门许二荄二文学
释函是（明代）

已分匡庐埋老骨，干戈万里促行尘。谢家兄弟风流旧，玄度襟情笑话新。

近海烟深含岳色，远山云薄想晴春。十方多难饶相过，韵事何妨到水濒。
壬申老人生旦
陈文蔚（宋代）

两岁霜风吹客袍，亲庭礼阙拜香醪。
今日升堂祝亲寿，亲寿愿化南山高。
古来人生七十稀，吾亲八十脸如桃。
但得岁月无穷极，从教两鬓添霜毛。
闲中花竹自娱戏，日课诗礼勉儿曹。
随分家风尝礼法，何心与世争雄豪。
自古作善天所佑，赋与庞眉并寿条。
不须神仙授秘诀，已何柱石常坚牢。
年年新酿此时熟，真珠滴红听小槽。
过严滩登子陵钓台
释文珦（宋代）

幽人山水心，独向新安去，
应为一丝风，元非钓名具。
浪高滩七里，片石还如故。
和王奭秋夜有所思
卢照邻（唐代）

寂寂南轩夜，悠然怀所知。长河落雁苑，明月下鲸池。

凤台有清曲，此曲何人吹。丹唇间玉齿，妙响入云涯。

穷巷秋风叶，空庭寒露枝。劳歌欲有和，星鬓已将垂。
高含章出塞访友
释函可（明代）

拂袖离家出玉门，故人何处骨应存。长边自尔无艰险，异姓于今有弟昆。

觅窖已扪千岭雪，招辞兼得一僧魂。残毡欲尽难分供，春老荷锄掘草根。
西湖舟中寿郭用行五十三
韩雍（明代）

缥缈笙歌拥画船，庆君五十又三年。西湖风月中秋好，南极光辉昨夜偏。

谁道山中无宰相，古来地上有神仙。从今遐算应难计，长似东流水一川。
吉祥寺旧名永寿初李昪为徐温养子徐知训不能
李吕（宋代）

招提一径入垂杨，翠竹千竿粉箨香。
正要银丝好看客，不须雪乳苦搜肠。
兴亡徐李一弹指，文字晃黄两擅场。
八十老僧无个事，犹将经卷佞空王。
谒周侍郎
史尧弼（宋代）

大江之南英灵窟，瑰奇万古输不竭。
往年鼓柁穷壮观，见公更觉人超越。
当时持橐趋明光，径度蓬山跨奉常。
汉仪周典一朝重，斧藻皇度看翱翔。
只今自合补衮阙，元有胸中丝五色。
如何一麾渺江海，扶摇未嫌六月息。
此邦齐鲁伯仲间，乡来文物馀班班。
天遣儒宗作邦伯，风流正始应追还。
老稚何知但呼舞，平易近民吾父母。
梱愊无华两京似，宴坐黄堂物安堵。
小人不识衡气机，况知道学穷精微。
羲文孔圣演三画，后来百代谁传衣。
图书不见出河洛，禹箕九畴那复作。
一时覆瓿笑迂阔，子云太玄亦寂寞。
振起此学非公谁，心匠妙处玑衡齐。
定知数术本天授，无乃太一燃青藜。
早玄遗编当不朽，还许侯芭伟变否。
旧来尝辱河南幸，从今肯在诸生后。
卜算子 圣驾幸长安恭纪
陈祖绶（清代）

舞蹈遍遐方，翔凤游麟见。太华峰头护彩云，辇路皆天眷。

八百卜年长，宅镐开宫殿。俯视秦皇与汉高，海外犹荒甸。
野田行
高启（明代）

白杨树下谁家坟，火烧野草碑无文。
路傍尚卧双石马，行人指是故将军。
当时发卒开阴宅，千车送葬城南陌。
子孙今去野人来，高处牧羊低种麦。
平生意气安在哉，棘丛暮雨棠梨开。
百年富贵何足恃，雍门之琴良可哀。
和吴太守罢郡山村偶题二首
杜荀鹤（唐代）

罢郡饶山兴，村家不惜过。官情随日薄，诗思入秋多。

野兽眠低草，池禽浴动荷。眼前馀政在，不似有干戈。

快活田翁辈，常言化育时。纵饶稽岁月，犹说向孙儿。

茅屋梁和节，茶盘果带枝。相传终不忘，何必立生祠。
送伸仲归漆塘以语及君臣际经书满腹中为韵十首 其二
葛胜仲（宋代）

家贫困百须，禄廪不时给。接淅不渍糠，孤斟但饮湿。

长者车辙不，园蔬亲掇拾。主礼不如意，八九更论十。

牛心饷会稽，猪肝售安邑。兹事固么么，力亦不能及。
卧病经旬吴生持所业新诗来谒讶其精进赋赠二章 其二
胡应麟（明代）

独绾金绳系法轮，重施宝筏架迷津。亦知黄檗前身是，肯作恒河自渡人。
明妃曲 其二
萧端蒙（明代）

绣辇东来琛骑驰，蛾眉亦自繫安危。如今塞上无遣镞，不说军中有贰师。
小园即事
陈深（宋代）

淡黄杨柳著烟轻，细草茸茸亲屐行。
行到水边心会处，夕阳一树杏花明。
次韵罗丈留宝峰长老之作
李纲（宋代）

至行孤高金不坚，犀颅鹤骨自巉然。宝峰即是如如体，何用归休更觅禅。
林笙斋惠和四章赋此道谢
施梅樵（清代）

新词青鸟忽传来，不厌焚香读百回。未遇故人先入梦，可怜春色易成灰。

关河落日迟归思，风雨名山老弃才。悔未十年多著作，藏书世外有蓬莱。

郑虔三绝擅风流，图画高悬百尺楼。赠我临池无惜墨，爱君落笔有阳秋。

别来不觉星霜换，兴到能消契阔愁。敛取酒钱买吴锦，乞将逸趣写沧洲。
城南感怀呈永叔
苏舜钦（宋代）

春阳泛野动，春阴与天低。
远林气蔼蔼，长道风依依。
览物虽暂适，感怀翻然移。
所见既可骇，所闻良可悲。
去年水后旱，田亩不及犁。
冬温晚得雪，宿麦生者稀。
前去固无望，即日已苦饥。
老稚满田野，斫掘寻凫茈。
此物近亦尽，卷耳共所资。
昔云能驱风，充腹理不疑；
今乃有毒厉，肠胃生疮痍。
十有七八死，当路横其尸。
犬彘咋其骨，乌鸢啄其皮。
胡为残良民，令此鸟兽肥？
天岂意如此？泱荡莫可知！
高位厌梁肉，坐论搀云霓。
岂无富人术，使之长熙熙？
我今饥伶俜，悯此复自思：
自济既不暇，将复奈尔为！
愁愤徒满胸，嵘(山厷)不能齐。
江上送客夜归
朱翌（宋代）

江干燕客酒如淮，归路飞辀破绿苔。
灯影入帘窥酩酊，雨声宜梦引咍台。
岂无文送穷行别，似有人呼隐去来。
一念不生无可道，此怀今欲向谁开。
烛影摇红
佚名（宋代）

乳燕穿帘，乱莺啼树清明近。隔帘时度柳花飞，犹觉寒成阵。

长记眉峰偷隐。脸桃红、难藏酒晕。背人微笑，半亸鸾钗，轻笼蝉鬓。

别久啼多，眼应不似当时俊。满园珠翠逞春娇，没个他风韵。

若见宾鸿试问。待相将、彩笺寄恨。几时得见，斗草归来，双鸳微润。
早梅
方蒙仲（宋代）

尚居阑菊殿，岂占杏桃先。
梅自伤迟暮，人犹作早看。
狼山
崔敦礼（宋代）

五载龙蟠虎踞间，峰头日月望狼山。
归来筋力犹强健，野屐登临莫厌艰。
赠会稽杨长官
方干（唐代）

直钩终日竟无鱼，钟鼓声中与世疏。

若向湖边访幽拙，萧条四壁是闲居。
送僧
贾岛（唐代）

出家从丱岁，解论造玄门。不惜挥谈柄，谁能听至言。

中时山果熟，后夏竹阴繁。此去逢何日，峨嵋晓复昏。
减字木兰花·新月
纳兰性德（清代）

晚妆欲罢，更把纤眉临镜画。准待分明，和雨和烟两不胜。
莫教星替，守取团圆终必遂。此夜红楼，天上人间一样愁。
摸鱼儿·指庭前
赵从橐（宋代）

指庭前、翠云金雨。霏霏香满仙宇。一清透彻浑无底，秋水也无宇处。君试数。此样襟怀，顿得乾坤住。闲情半许。听万物氤氲，从来形色，每向静中觑。琪花落，相接西池寿母。年年弦月时序。荷衣菊佩寻常事，分付两山容与。天证取。此老平生，可向青天语。瑶卮缓举。要见我何心，西湖万顷，来去自鸥鹭。
孟夏山中晚坐
谢芳连（清代）

孟夏变物候，景仄风光稀。石林湛雨气，山月连阳晖。

鸟语遍幽涧，人声隔翠微。弹琴迟渔者，衣上落英飞。
客中九日
安志文（清代）

年年九日家山好，此日凄凉客里过。白首频搔嗟老矣，黄花未发奈迟何。

登临有景身难接，会遇无缘恨转多。安得白衣来送酒，暂开怀抱一高歌。
次韵和酬
释惟晤（宋代）

今日追怀昨日游，二君乘兴似奔流。远寻幽壑行拖屐，累到深云卧枕邱。

崖竹萧疏晴影乱，坞梅零落晚香收。会须重访藤州老，更约高才沈隐侯。
夔州试院呈诸公
冉居常（宋代）

粉袍切勿笑冬烘，且踏烧残鼠尾踪。
总是炎蒸同造榜，不妨衣钵继登庸。
云移白帝鹏霄近，月入清秋桂子浓。
愿得词锋倚天剑，借君雷雨化蛟龙。
答河南李士巽题香山寺
韦应物（唐代）

洛都游宦日，少年携手行。投杯起芳席，总辔振华缨。

关塞有佳气，岩开伊水清。攀林憩佛寺，登高望都城。

蹉跎二十载，世务各所营。兹赏长在梦，故人安得并。

前岁守九江，恩诏赴咸京。因途再登历，山河属晴明。

寂寞僧侣少，苍茫林木成。墙宇或崩剥，不见旧题名。

旧游况存殁，独此泪交横。交横谁与同，书壁贻友生。

今兹守吴郡，绵思方未平。子复经陈迹，一感我深情。

远蒙恻怆篇，中有金玉声。反覆终难答，金玉尚为轻。
十六夜月
赵蕃（宋代）

月早昼氛在，月迟夜气澄。
秋毫细可数，乌鹊栖亦兴。
青山葬李白，苏门隐孙登。
吾老无逸气，颓然照鬅鬙。
和履中学士上元有作 其四
彭汝砺（宋代）

珠翠云随凤辇行，重楼截臬与天平。春风不禁宫中事，吹落珠帘笑语声。
补乐府十篇·帝高阳氏之乐歌
曹勋（宋代）

悠悠上天，罔不覆护兮。
芸芸动殖，靡不康阜兮。
三光全兮，五谷殖兮，
神顾歆兮，吾人昌兮，
维上帝之功兮畴依。
次韵和前漳守马郎中三篇·碧波亭感事
苏颂（宋代）

华堂直北望云烟，劳远勤归此待贤。
下榻喜逢徐稚至，登舟常羡李膺仙。
知君将奉三年最，感旧曾歌一夜怜。
红粉若能留客醉，不辞飞盏共陶然。
小重山
吕渭老（宋代）

云护柔条雪压枝。斜风吹绛蜡，点胭脂。蔷薇柔水麝分脐。园林晚，脉脉带斜晖。

深阁绣帘低。宝奁匀泪粉，晚妆迟。一枝屏外对依依。清宵永，谁伴破寒卮。
贫居自述 其五十三
李孔修（明代）

随遇而安适自然，浮云那得障心田。藜羹布被今生定，纸帐梅花夙世缘。

素志雅宜加勉励，贫名何惮远流传。囊中若有钱将百，便向江头唤酒船。
岁暮福昌怀古四首 其一 谷州故城
张耒（宋代）

原北荒城旧谷州，文皇功业莽悠悠。天戈挥去开东夏，金甲归来献二囚。

想像英姿辉日月，苍茫故国委林丘。山川惨惨空回首，落日悲风蔓草秋。
偈颂一百二十三首
释普度（宋代）

短棹轻帆，风恬浪静。
溢目湖光镜样平，渔歌未起同谁听。
万壑千岩，高低普应。
狼藉断霞残照中，船头拨转都收尽。
麽朅提国，亲行此令。
东齐
蒋堂（宋代）

守土无留事，休居有静斋。
文才化僭陋，术未迨乖崖。
古帙书参画，秋阴竹间槐。
西人安枕外，聊此息筋骸。
十绝句寄赵帅
陈造（宋代）

金田碧野把杯前，飞骑鸣弰簉玳筵。
五百年来逢此乐，府公今续谪仙弦。
如梦令·谁伴明窗独坐
向滈（宋代）

谁伴明窗独坐。和我影儿两个。灯烬欲眠时，影也把人抛躲。无那。无那。好个恓惶的我。
出永丰县西石桥上闻子规二首
杨万里（宋代）

花愁月恨只长啼，雨夕风晨不住飞。
自出锦江归未得，至今犹劝别人归。
又谢申之示诗卷
楼钥（宋代）

不见贤甥十一年，新诗示我百余篇。
古风已喜能行意，近体尤余细属联。
宅相真成珠在侧，冷官休叹坐无毡。
作诗勿谓今余事，更下工夫继玉川。
句
刘能（宋代）

懒向九嶷歧路望，渡头云雨正霏霏。
游古陌吟
王处厚（宋代）

谁言今古事难穷，大抵荣枯总是空。
算得生前随梦蝶，争如云外指冥鸿。
暗添雪色眉根白，旋落花光脸上红。
惆怅荒原懒回首，暮林萧索起悲风。
冬夕小斋联句寄梅圣俞
欧阳修（宋代）

寒窗明夜月，散帙耿灯火。
破砚裂冰澌，败席荐霜笴。
废书浩长吟，想子实劳我。
清篇追曹刘，苦语侔岛可。
酣饮每颓山，谈笑工炙輠。
驾言当有期，岁晚何未果。
幽梦乱如云，别愁牢若锁。
雪水渐涟漪，春枝将婀娜。
客心莫迟留，苑葩即纷堕。
何当迎笑前，相逢嘲饭颗。
同谢师厚宿胥氏书斋闻鼠其患之
梅尧臣（宋代）

灯青人已眠，饥鼠稍出穴。
掀翻盘盂响，惊聒梦寐辍。
唯愁几砚扑，又恐架书啮。
痴儿效猫鸣，此计诚已拙。
次韵何总管等慈寺诗二首 其二
葛胜仲（宋代）

古寺萧清汝水湄，寓公仍有庾征西。机轮宛转春寒硙，浮线萦纡漾小溪。

入定僧閒多却扫，深春人去自成蹊。一杯相属知何日，成事因须共到齐。
李商老
岳珂（宋代）

九派之沕潏，注于溟渤，寓此诗笔。烟霞之痼疾，园涉以日，纾写盘郁。

予于西江，搜抉遗轶，备体之一。
山园春秋 其一
葛昕（明代）

戏折桃花带露餐，白云迷合俯回湍。轻风萧瑟松阴下，舞玉霓裳入耳寒。
斫脍
陆游（宋代）

玉盘行脍簇青红，输与山家淡煮菘。
要识坐堂哀觳觫，试来临水看噞喁。
二十五日晚西窗坐睡梦美人出纨扇索题为题一
舒岳祥（宋代）

皎皎琼华了不疑，绿窗团扇索题诗。
风流自是天生句，燕子梨花恰并时。
送转运判官李公恕还朝
苏辙（宋代）

我行未厌山东远，昔游历下今梁苑。
官如鸡肋浪奔驰，政似牛毛常黾勉。
幸公四年持使节，按行千里长相见。
鹰掣秋田伏兔惊，骥驰平野疲牛倦。
似怜多病与时违，未怪两州従事懒。
除书夺去一何速，归袖翩然不容挽。
黄河东注竭昆仑，钜野横流入州县。
民事萧条委浊流，扁舟出入随奔电。
回首应怀微禹忧，归朝且喜宁亲便。
公知齐楚即为鱼，劝筑宣防不宜缓。
句
刘延世（宋代）

静室焚香盘膝坐，长廊看画散衣行。
金陵怀古二首
释善珍（宋代）

国号仓皇更几回，昔人事往后人哀。
相赓璧月词千阕，帝劝长星酒一杯。
春草不怜同泰废，晓钟犹是景阳来。
陵荒玉椀无踪迹，寒食梨花依旧开。
鹧鸪天·汤泛冰瓷一坐春
黄庭坚（宋代）

汤泛冰瓷一坐春。长松林下得灵根。吉祥老子亲拈出，个个教成百岁人。灯焰焰，酒醺醺。壑源曾未醒酲魂。与君更把长生碗，聊为清歌驻白云。
哈密二首 其二
萧雄（清代）

野阔山深十万家，王宫台榭旧繁花。三城鼎峙平沙岸，落日牛羊起暮笳。
戏效禅月作远公咏
黄庭坚（宋代）

邀陶渊明把酒涴，过陆修静送虎溪。
胸次九流清似镜，人间万事醉如泥。
寓谯郡宿魏武台下赠罗汝龙
卢楠（明代）

汉帝灭金镜，灵氛黯中原。山川忽破碎，海水日飞翻。

蚩尤拓大旗，时拂紫微垣。奸雄窃神器，霸王气并吞。

平台起崷崒，西北眺陵园。千载乃丘墟，秋风散鸡豚。

尔来值岁暮，感此摧心魂。托宿茅屋下，偃仰徒自论。

中逢豫章客，夜半延青樽。酒酣起视笑，飘然虬须掀。

开口复纵横，历历陈万言。宛若黄河流，渀漰决昆崙。

然喏在一时，逸气惊鸿鹓。远望江路塞，蛮烽照天门。

誓欲指雄剑，直斩南溟鹍。而我岂不能，与君同腾骞。

风云苟未合，且复侣猱猿。《阴符》掩玉匣，宝剑藏塞墦。

拂衣一长啸，高风振丘樊。水流还大壑，日昃仍朝暾。

待予乘景运，一洒清海浑。
赤松图
姜夔（宋代）

山东隆准公，未语心已解。
按剑堂下人，成事汝应退。
非无带砺约，政尔有恩害。
平生三寸舌，松间漱寒濑。
次韵渊明读山海经
李纲（宋代）

清霜落乔木，翠色飒以疏。而我正卧病，萧然寓精庐。

起坐无与欢，散帙聊观书。心游千载间，超诣非舟车。

更酌一杯酒，荐此果与蔬。缅怀陶渊明，雅志与我俱。

还看枕间屏，乃是归来图。古人不予欺，岁暮将何如。
绍兴享先农十一首
佚名（隋代）

莫重于祭，非礼不成。
笾豆有践，尔肴既声。
神具醉止，荐以齐明。
赞入也时，釐事斯成。
偈公六十五首
释咸杰（宋代）

修造未逾两个月，丛林便觉日荒凉。
今朝重整旧洪范，铁佛须教尽放光。
所居堂后北篱下获二蛇一小色赤长二尺许一大色黑长七尺围四五寸尾可贯百钱尽放之
张耒（宋代）

二物穴我居，岁月亦已老。一朝双擒获，蜿蜿出幽草。

安行免噬齧，敢望吐珠报。巳月不杀蛇，昔贤有遗告。
即席以韵课诸生东斋诸物 其三 醉梨
刘因（元代）

白雪春香洗未残，玄霜谁遣冻成团。涞封圆颗盘增滑，蜜和浓浆齿避寒。

绿蚁从今忘病渴，金花无地著馀酸。快人风味依然在，莫作寻常软熟看。
晓出为鸟粪所污有作
李达（明代）

晓出林间乐鸟乌，纵然被污复何如？已成天下奇穷者，天再穷人术已无。
泛舟循惠间山水清绝口号四首 其四
李纲（宋代）

山下清江匹练横，山头红日半轮明。渔人晚集知多少，静听鸣榔撒网声。
谢葺芷和韵
郑清之（宋代）

无诗不言酒，作赋真诳腹。
未破公子悭，况与佳人目。
壮心思击壶，圣杯赓啄木。
袖想胡旋双，妆记摇手独。
宾筵乏酬献，醴齐催{秭禾换氵}漉。
祢衡办挝鼓，元崇方病足。
曾无列屋粉，空韵梳鬟绿。
百篇摘仙咏，十轴蒙溪读。
有美建安璩，竞爽淇园竹。
芒端寒燠转，胸次古今沃。
卧瓮嗤舍郎，祭酒可令仆。
时陈南北洗，颇醉东西玉。
虽微醖五斗，端有才一斛。
诗坛长齐盟，笔阵严总督。
方将喝银云，未肯平封麴。
宫宴看传柑，帝歌须和菊。
牛心固异撰，犊鼻且同俗。
尊酒日相逢，我歌君为属。
欢期践三五，酿顷亏十六。
酣畅嗟阮修，饮狂谢裴叔。
洼尊留古制，长勺分鲁族。
居然同老襟，浅斟醽水醁。
夏旱三首 其二
岳珂（宋代）

宣升接境古高圩，多稼连云号上腴。水毁木饥犹解有，刀耕火耨故应无。

瓠肥何计今糠覈，草窃空忧古苇苻。昨夜浓云望东北，祇应雨脚在三吴。
连雪不已复作绝句咏之及六而止殆未免不愁冻杀之诮也 其五
赵蕃（宋代）

往记严陵岸，乔林挂乱丝。还思溧阳路，小艇触轻澌。
奉和韩晋公晦日呈诸判官
顾况（唐代）

江南无处不闻歌，晦日中军乐更多。

不是风光催柳色，却缘威令动阳和。
过兴德寺
李复（宋代）

行雨忽过渐细微，冉冉傍马残云飞。
乱溪争流经屡渡，近水短畦菘叶肥。
跻欹到寺石灯滑，红叶拥门人迹稀。
升堂坐定闻鱼鼓，亦传斋钵慰我饥。
久阴忽开日色薄，初见竹影摇窗扉。
开山宝塔真相在，瞻拜入炉香霏霏。
塔前苍松尽手植，到今百心森相围。
登览未尽夜气冷，拂榻置枕舒寝衣。
明星耿耿东方白，仆夫结束马已鞿。
老僧送客有勤意，静境幸到何遽归。
登屴崱峰宿涌泉寺得仍字
王称（宋代）

翠微白云里，逢秋思一登。耸身蹑云壁，飞泉摇古藤。

洞豁海天际，坐见万景澄。饮涧动群鹿，宴林逢真僧。

邀我宿化城，珠林悬古灯。寥寥片月上，悄悄天籁凝。

因悲向城市，尘发秋相仍。
发孝感
张耒（宋代）

袅袅樯乌转晚空，娟娟霜月入窗栊。
岸头杨柳如怜客，犹舞萧萧五两风。
食鸡头
苏辙（宋代）

风开芡觜铁为须，斧斫沙磨旋付厨。
细嚼兼收上池水，徐咽还成沧海珠。
佳客满堂须一斗，闲居赖我近平湖。
多年不到会灵沼，气味宛然初不殊。
秋夕
李咸用（唐代）

寥廓秋云薄，空庭月影微。树寒栖鸟密，砌冷夜蛩稀。

晓鼓军容肃，疏钟客梦归。吟馀何所忆，圣主尚宵衣。
伏承伯丈人待制侍郎九重涣号三聘鼎来促装戒道即膺爰立谨吟成送行诗五绝句缮写拜呈 其二
李吕（宋代）

嘉谟岂但国蓍龟，旧学端为帝者师。圣世欲收仁义效，行看平步凤凰池。
八景诗
金文焯（清代）

层台轩爽俯神州，岛屿凝茫一望收。每向日边瞻紫极，真从天际识归舟。

蜃楼海市空中幻，蟹舍渔村境外幽。试拟黄州苏玉局，超然台未称天游。
三峡流泉歌
曹勋（宋代）

草木摇落兮露为霜，三峡之水兮流汤汤。
我欲绝之兮恨无梁，邈佳人兮天一方。
明月皎皎兮，泉流汤汤。
醉太平
戴复古（宋代）

长亭短亭。春风酒醒。无端惹起离情。有黄鹂数声。

芙蓉绣茵。江山画屏。梦中昨夜分明。悔先行一程。
盘洲杂韵上 小垂手
洪适（宋代）

醉袖起如舞，翩然三岛仙。约君为石友，伴我傲林泉。
赠刘子纬
薛蕙（明代）

朝与佳人期，相望愁欲尽。夕与佳人隔，相思笑复隐。

西园伫飞盖，东郊滞归轸。嘤鸣悦和响，芳菲悲戚陨。

室迩怨郑谣，媒劳哀楚引。抑念聊可忘，含情讵能忍。
随州献李侍御二首
姚鹄（唐代）

彩笔曾专造化权，道尊翻向宦途闲。端居有地唯栽药，

静坐无时不忆山。德望旧悬霄汉外，政声新溢路岐间。

众知圣主搜贤相，朝夕欲征黄霸还。

再刖未甘何处说，但垂双泪出咸秦。风尘匹马来千里，

蓬梗全家望一身。旧隐每怀空竟夕，愁眉不展几经春。

今朝傥降非常顾，倒屐宁惟有古人。
雪中用俞克晦丈公择唱酬之韵呈克晦
赵蕃（宋代）

幽雀徐行破绿苔，不嫌寂静肯频来。
款门不是才因竹，琢句何妨更有梅。
要人和灞桥冲雪，恐成剡曲棹舟回。
寄声闲止老居上，好对春风酌冻醅。
劳山忆栖霞寺道素上人久期不至
皎然（唐代）

远寺萧萧独坐心，山情自得趣何深。泉声稍滴芙蓉漏，

月影才分鹦鹉林。满地云轻长碍屣，绕松风近每吹襟。

贪闲不记前心偈，念别聊为出世吟。更待花开遍山雪，

山山相似若为寻。
一月之间惠武夷茶者三至口占三首 其三
卢龙云（明代）

何处仙游美，寻真有幔亭。分来春已足，无待乞山灵。
暮花天
陈亮（宋代）

天意微慳，春工多裕，长须末后殷勤。骨瘦挽先，肌韵恰好，花头殷尺徐陈。红黄粉紫，更牛家、姚魏为真。留几种，蒂殢中州，异时齐顿浑身。

承平当日开多少，笙歌何限，是甚人人。气入江南，心知芍药，彷佛前事犹存。名品应须，认旧家、雨露方新。成一处，蓓蕾根株，剩看诸谱纷纷。
南楼
李猷卿（宋代）

三面江光抱城郭，四围山势锁烟霞。
马鞍岭上浑如锦，繖盖门前半是花。
渡兰津
吴铭道（清代）

博南开道行人悲，怒流崩激骄冯夷。两崖万仞掩天扇，中流一线穿坤维。

铁螂天浮作飞渡，飘飘悬槛摇风威。青猿接臂掷岩石，孔雀将雏饮江湄。

黄茅瘴压纤雾冷，玉条烟合苍林迷。丞相祠堂峙绝壁，风涛磨荡相蔽亏。

蛮王敛手受约束，官其渠帅羁縻之。铜柱遥连孟优墓，金齿未塌吕凯碑。

兹桥奇隘世未有，挟而超者人其谁。天为边陲作门户，留此罅处神所司。

缥缈空腾数百步，目眩那敢低头窥。发源西极昆仑足，破山直注南海涯。

澜沧万古急于箭，华阳黑水联三危。
渡江
杜甫（唐代）

春江不可渡，二月已风涛。舟楫欹斜疾，鱼龙偃卧高。

渚花兼素锦，汀草乱青袍。戏问垂纶客，悠悠见汝曹。
贺新郎·幸有天遮蔽
魏了翁（宋代）

幸有天遮蔽。为西南、空虚一面，挺生男子。塞下将军支颐卧，夜挺揽衣推起。扫十万、胡人如洗。见说巴山矟马退，也都因、粮运如流水。剑以北，一人耳。十年梦断斜阳外。恰归来、昌蒲蘸酒，祝兄千岁。入从出藩谁不是。谁是难兄难弟。正乐意、融融未已。莫趣东方千骑去，愿时平、华皓长相对。闲富贵，只如此。
句
赵师秀（宋代）

地僻传闻新事少，路遥牵率故人多。
徐秦二孝廉与余同客南泉寺既去简邀小酌
戴亨（清代）

塞客同来重作客，客中萧索复分离。须知孤馆深愁处，正忆三人共话时。

爱我定思河朔饮，为君早置建康卮。莫因怯暑迟云履，点检风尘更有谁。
次韵谭彦成学士早春五首
李弥逊（宋代）

渺渺家山水四涯，秋风僧忆醉黄华。
马头不识南塘路，又看感阳二月花。
见田察使
何梦桂（宋代）

玉节星轺御史冠，邦人多少路旁观。
半空寒月千峰榭，一歃清泉七里滩。
天地鸢鱼春鼓舞，山林难犬夜平安。
好须借得长年住，截断车轮挽佩珊。
问喘词
李东阳（明代）

少阳用事春犹浅，道傍死人春不管，丞相停车问牛喘。
君不见陈平辩，周勃免，谁曾问春浅深牛近远。
二十五日次韵昌甫别后所寄 其一
韩淲（宋代）

九十里山宽两程，白云随步不辜行。石嵌塘水观鱼跃，土旷田塍放鹤鸣。

兄弟留连因共集，儿孙问劳笑相迎。归家转觉深居简，强把柴门更拄撑。
秋怀十首
张耒（宋代）

原野日辽阔，南山疏亭亭。
夏云敛氛翳，秋木呈疏明。
幽居苦不乐，展步乘朝晴。
嗟我无羽翼，何由蹑峥嵘。
神仙虽诞漫，可以忘俗情。
乘桴古亦有，况复凌沧溟。
浮生既有限，散诞烦冠缨。
黄精若可采，高揖吾其行。
开垣曲山路成
李建中（宋代）

为郡同卧理，民情识我情。
三秋得公事，一月绕山行。
砥柱全抛险，黄河日接平。
周遭到垣曲，尊大近神京。
借助林盐润，增饶国计成。
虞州访遗迹，吴坂念长鸣。
董泽蒲侵绿，巫咸水傍清。
人怀绛县老，地叹夏台倾。
下马听泉发，登原待月生。
盘醒读碑版，扶持立刀兵。
晚霭闻钟断，微阳喜雨晴。
峭空崖背落，斗截岭西横。
仙恐临王屋，高疑见析城。
去车知轨辙，连亩有农耕。
彩错翻朝旆，铮鏦击夜钲。
凿开青石壁，填贮白云坑。
旧幕怜才俊，嘉言许道亨。
何当议险阻，始信说分明。
不倦共廉使，常存济物诚。
计时聊就笔，千古愧题名。
是年五月扈从上京宫学纪事绝句二十首 其十
周伯琦（元代）

颇黎瓶中白马酒，酌以碧玉莲花杯。帝觞馀沥得沾丐，洪禧殿上因裴回。
魏邦式通判挽词 其一
王十朋（宋代）

挺挺魏公后，重闻别乘贤。有时同贞观，无地上凌烟。

雨足嘉禾穗，风清婺女莲。吟魂招不返，遗恨越江边。
宫词一百首
岳珂（宋代）

近僚三馆集簪緌，后苑千花簇水涯。
御纲红丝跃金鲤，龙韬更待钓璜师。
晚兴二首次人韵 其一
张纲（宋代）

病骨支离怯晚风，可堪游目送飞鸿。书淫老去还知倦，酒圣秋来却喜中。

北伐会须空虎落，西边先欲靖蚕丛。卑飞莫起扶摇念，徒使庄生笑二虫。
临江仙引 次柳屯田韵
吴湖帆（清代）

暮霭渺天际，楚云羃羃，湘水潇潇。小楼畔、金炉麝蜡轻飘。

摇摇。试吟秀句，书心字，夜阒香烧。深深诉，叹暗移花影，虚度春宵。

千条。柔丝自转，愁绪无计情饶。却慵寻幽梦，讳说丰标。

形消。念鳞鸿信，骖鸾侣，路隔犹遥。人何处，算口头轻诺，谁也难聊。
颂古五十三首
释文礼（宋代）

从来六个不知音，一个全抛恶浪深。
义断情忘无处觅，三千刹海冷沉沉。
鹧鸪天（了堂净惠师示予寒食感怀二阕，因次其韵）
曾觌（宋代）

每上春泥向晓干。花间幽鸟舞姗姗。年华不管人将老，门外东风依旧寒。

投簪易，息机难。鹿门归路不曾关。羡君早觉无生法，识破南柯一梦间。
寓斋
孙岩（宋代）

环中风物有谁争，即日诗情取次生。
云倦竟依檐际宿，雉驯时下竹根行。
浪淘沙慢·晓阴重
周邦彦（宋代）

晓阴重，霜凋岸草，雾隐城堞。南陌脂车待发，东门帐饮乍阕。正陌面、垂杨堪揽结。掩红泪、玉手亲折。念汉浦、离鸿去何许？经时信音绝。
情切，望中地远天阔。向露冷风清，无人处，耿耿寒漏咽。嗟万事难忘，惟是轻别。翠尊未竭，凭断云、留取西楼残月。
罗带光消纹衾叠，连环解、旧香顿歇。怨歌永、琼壶敲尽缺。恨春去、不与人期，弄夜色、空馀满地梨花雪。
憎王孙文
柳宗元（唐代）

猨、王孙居异山，德异性，不能相容。猨之德静以恒，类仁让孝慈。居相爱，食相先，行有列，饮有序。不幸乖离，则其鸣哀。有难，则内其柔弱者。不践稼蔬。木实未熟，相与视之谨；既熟，啸呼群萃，然后食，衎衎焉。山之小草木，必环而行遂其植。故猨之居山恒郁然。王孙之德躁以嚣，勃诤号呶，唶唶强强，虽群不相善也。食相噬啮，行无列，饮无序。乖离而不思。有难，推其柔弱者以免。好践稼蔬，所过狼藉披攘。木实未熟，辄龁咬投注。窃取人食，皆知自实其嗛。山之小草木，必凌挫折挽，使之瘁然后已。故王孙之居山恒蒿然。以是猨群众则逐王孙，王孙群众亦齚猨。猨弃去，终不与抗。然则物之甚可憎，莫王孙若也。余弃山间久，见其趣如是，作《憎王孙》云；

湘水之浟浟兮，其上群山。胡兹郁而疲彼兮，善恶异居其间。恶者王孙兮善者猨，环行遂植兮止暴残。王孙兮甚可憎！噫，山之灵兮，胡不贼旃？

跳踉叫嚣兮，冲目宣龂。外以败物兮，内以争群。排斗善类兮，哗骇披纷。盗取民食兮，私己不分。充嗛果腹兮，骄傲欢欣，嘉华美木兮硕而繁，群披竞啮兮枯株根。毁成败实兮更怒喧，居民怨苦兮号穹旻。王孙兮甚可憎！噫，山之灵兮，胡独不闻？

猨之仁兮，受逐不校；退优游兮，唯德是效。廉、来同兮圣囚，禹、稷合兮凶诛。群小遂兮君子违，大人聚兮孽无余。善与恶不同乡兮，否泰既兆其盈虚。伊细大之固然兮，乃祸福之攸趋。王孙兮甚可憎！噫，山之灵兮，胡逸而居？
白云洞口号
叶春及（明代）

洞晚云随入，岩秋雨自飞。莫愁沾野席，犹得涴尘衣。

岁月吾将老，烟霞兴不违。昔年招隐处，丛桂可同归。
登临川仙台观南亭
李翔（唐代）

独倚危栏爱景晴，古松坛殿半阴横。东山有路干云险，汝水无波到底清。

归洞斗龙收雨脚，拂檐行雁起秋声。开襟正是忘机处，不觉疏钟遍郡城。
闻有长流之信拟出塞曲
沈士柱（明代）

生平不射猎，麋鹿随我游。
入山复不深，未闻虎豹愁。
今将弃诗书，买刀系马头。
筋力虽不强，臂后矢可抽。
雁雉宿高岗，狐兔穴深丘。
将令飞走惊，一洗诸生羞。
幽趣
丘葵（宋代）

幅巾篁竹下，幽趣与僧同。
坐对忘忧草，行歌解愠风。
鸭头池水绿，猩血石榴红。
解作晴天雪，松梢鹭一业。
八归·楚峰翠冷
高观国（宋代）

楚峰翠冷，吴波烟远，吹袂万里西风。关河迥隔新愁外，遥怜倦客音尘，未见征鸿。雨帽风巾归梦杳，想吟思、吹入飞蓬。料恨满、幽苑离宫。正愁黯文通。秋浓。新霜初试，重阳催近，醉红偷染江枫。瘦筇相伴，旧游回首，吹帽知与谁同。想萸囊酒盏，暂时冷落菊花丛。两凝伫，壮怀立尽，微云斜照中。
送潘雪帆祝发天寿山 其一
田登（明代）

自悔披缁晚，低回别母难。独寻天寿路，莫上寝园看。

禾黍春山遍，牛羊夕照宽。劫灰飞不到，只有化城安。
晴虹
胡宿（宋代）

霁野收云雨，长光架一条。娲天初补石，乾鹊早成桥。

日驭迷黄道，仙梯接绛霄。谁能乘六气，万里信扶摇。
贺圣朝 己未三月六日
吴潜（宋代）

捷书夜半甘泉去。报天骄膏斧。摩空铜垒，闸流瞿滟，扫清云雾。

楼兰飞馘，焉耆授首，谩夸称前古。须知开庆，太平千载，方从今数。
留题龙地岩
韦骧（宋代）

应龙何日跃天衢，不识还思旧隐无。见说至今遗惠在，每兴云雨救焦枯。
十二碚
盛锦（清代）

群峰束奔流，虎牙怒相向。对峙十二碚，罗列钟鼓状。

颠崖矗层霄，旁窦穿激浪。峡泉落九夭，汹汹翻海藏。

撑舟出井底，篙师气先丧。众工捷如猱，百丈缘壁上。

木末纵飞腾，山凹迭升降。一鼓更作气，千篙力谁让。

造化何神奇，设此待霸王。颇闻白帝子，于此拒汉将。

铁锁贯浮梁，金戈森卫仗。萧铣复何人，屯兵倚叠嶂。

群雄电扫空，故垒犹在望。平生历险艰，未若兹游壮。

万里投蛮荒，一身堕烟瘴。风餐案倾欹，水宿魂震荡。

搜奇命转轻，得句神益旺。讵畏前途修，瞿塘险如象。
观化十五首
黄庭坚（宋代）

风烟漠漠半阴晴，人道春归不见形。
嫩草已侵水面绿，平芜还破烧痕青。